पाएं अपने शहर की ताज़ा ख़बरें और फ्री ई-पेपरडाउनलोड करें
रायपुर. मंगलवार देर शाम हुई तेज बारिश से राजधानी में जनजीवन आधे-पौन घंटे के लिए बुरी तरह से प्रभावित हुआ। मौसम विभाग ने 13 मिलीमीटर बारिश रिकॉर्ड की है। मानसून की आमद के बाद पहली बार इतनी तेज बारिश हुई। इस पहली ही बारिश ने शहर में सारी तैयारियां करने के नगर निगम के इंतजामों की पोल खोलकर रख दी।
नालियों के जाम हो जाने से बीच शहर में ही एक दर्जन से ज्यादा स्थानों पर घुटनों तक गंदा पानी भर गया था। जीई रोड पर हाल में निगम ने चौड़ा नाला बनवाया था, ताकि पानी जाम होने की सालों पुरानी समस्या निपटे। पर ऐसा कुछ नहीं हुआ। आज भी वहां पानी अटका।
बारिश के बंद होने के बाद नालियों का कचरा सड़कों पर आ गया। कई स्थानों पर नालों के ओवर फ्लो हो जाने से सड़कों पर घुटने तक पानी भी भर गया था। इस दौरान सड़कों पर जाम की स्थिति बन गई। राजधानी के हर इलाके में लोगों को पानी की वजह से परेशानी उठानी पड़ी। शहर के मौदहापारा स्थित अशरफी मस्जिद के पास बारिश के पानी के चलते नाले कचरा सड़क पर आ गया।
इसी तरह नए बस स्टैंड के निकट खालसा स्कूल के पास पानी की निकासी की व्यवस्था न होने के चलते सड़क पर घुटने तक पानी जमा हो गया। यहां लोगों को आवागमन में परेशानी उठानी पड़ी। यही हाल पुराना बस स्टैंड से लगे गणेशराम नगर का था।
इसी तरह मोतीबाग के पास दरगाह लाइन में भी घुटनों तक पानी भर गया था। यहां सड़क किनारे दुकान लगाने वाले लोगों को परेशानी उठानी पड़ी। इधर भाजपा कार्यालय के सामने भी पानी की निकासी न होने के चलते सड़क पर पानी व नाली का कचरा पसरा गया।
देर शाम हुई तेज बारिश ने जहां लोगों को परेशान किया वहीं कुछ लोगों ने इसका जमकर आनंद भी लिया। शहर में ऐसे कई युवा व जोड़े देखे गए जो पानी का मजा लेते नजर आए। कुछ लोग अपने पूरे परिवार के साथ टेरिस पर पानी का मजा लेते दिखे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn